1Kuhayimanila namona malaika ungi wa makaya alifuma ng'wigulu; wali azwalile ilunde, u ku ntwe gokwe oli n'ita lya baashi. U bushu bokwe bong'wekaga giti liimi, hama a magulu gakwe gaali giti nghingi ja moto. 2U mu nkono gwakwe wali na shitabo shido shikundulilwe. Wimiila upanda ha nyanza u gugulu gokwe u go bulyo, u go lumoso upanda ha si nyumu. 3Huna uhamuka n'ilaka itaale giti lya shimba ilizuumiila; aho ohamuka giko mihilimo mpungati yuyomba na malaka gayo. 4I mihilimo yeniyo aho yayomba, u nene nibeeja-beeja giki nandye kwandika; aliyo niigwa ilaka kufuma ng'wigulu lilihaya giki, "I mihayo iyo yahayiwa na mihilimo mpungati yeniyo ibisage gete, wibambile, utizuyandika!" 5U malaika uyo nakamona wimiilaga ha nyanza na ha si nyumu ubuucha u nkono gokwe u gwa bulyo, oolota ng'wigulu. 6Huna wilahila mu lina lyakwe uyo ali mpanga kushisha welelo na welelo; u nseemi w'igulu na shose isho shilimo, ni si ni shose isho shilimo, pye na a manyanza ni shose isho shilimo; uhaya giki, "Lyashilaga i likanza. 7Aliyo u mu shiku j'ilaka lya ng'wa malaika wa mpungati, ulu wegeela kuling'ang'aaja i lipembe lyakwe, ikushikiila i mihayo ya ng'wa Mulungu iyo ayibisile, iyo wabawila a batumami bakwe a bahangi." 8I lilaka ilo nakaliigwa kufuma ng'wigulu nuliigwa hangi lilihaya giki, "Jaga ukashisole i shitabo isho shikundulilwe, isho shili mu nkono go ng'wa malaika, uyo wapandaga ha nyanza na ha si nyumu." 9Nuja ho a hali malaika ng'wenuyo, nukang'wila aninhe i shitabo. Uninha kunu aliniwila giki, "Shanukulage ushilye; u mu nomo shikukunonela giti buuki, aliyo u mu nda shikukululila." 10Nushisola i shitabo i shido shenisho nushilya nghana, u mu nomo gwane shikanona giti buuki, aliyo aho namala u kushilya nandya kwigwa bululu u mu nda. 11Huna buniwila giki, "Shiigelile ufunye hangi buhangi kulwa banhu ba mahanga na ndimi ningi, na ku batemi."
Copyright
Learn More
bem_Latn zho_Hant eng_Latn